(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΒ΄

Δευτέρα 21 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν φοιτητές από τη Νομική Σχολή του Πανεπιστημίου Αθηνών, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τετάρτης 23 Μαΐου 2018, σελ.
2. Συζήτηση επικαίρων ερωτήσεων:
 Προς τον Υπουργό Οικονομικών:
 i. με θέμα: «Κατάργηση του Ειδικού Φόρου Κατανάλωσης (ΕΦΚ) στο Κρασί», σελ.
 ii. με θέμα: «Κατάργηση φορολογικών μηχανισμών ΕΑΦΔΣΣ για τις συναλλαγές λιανικής πώλησης», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΓΕΩΡΓΙΑΔΗΣ Μ. , σελ.
ΔΗΜΑΣ Χ. , σελ.
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΒ΄

Δευτέρα 21 Μαΐου 2018

Αθήνα, σήμερα στις 21 Μαΐου 2018, ημέρα Παρασκευή και ώρα 18.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-5-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΑ΄ συνεδριάσεώς του, της Παρασκευής 18 Μαΐου 2018.)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κυρίες και κύριοι συνάδελφοι, θα ανακοινώσω αρχικά τις ερωτήσεις που δεν θα συζητηθούν.

Ο Γενικός Γραμματέας της Κυβέρνησης ο κ. Καλογήρου πληροφορεί τη Βουλή ότι δεν θα συζητηθούν λόγω κωλύματος των αρμοδίων Υπουργών οι εξής επίκαιρες ερωτήσεις:

Η πρώτη με αριθμό 1641/15-5-2018 επίκαιρη ερώτηση πρώτου κύκλου του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Υγείας, με θέμα: «Επείγουσες ανάγκες στελέχωσης των Κέντρων Υγείας Πάργας, Καναλακίου και Φιλιππιάδας του Νομού Πρεβέζης», δεν θα συζητηθεί λόγω απουσίας του κ. Ξανθού στο εξωτερικό και συγκεκριμένα στη Γενεύη.

Η τρίτη με αριθμό 1645/15-5-2018 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υγείας, με θέμα: «Έλλειψη σκευασμάτων γ-σφαιρίνης», δεν θα συζητηθεί λόγω απουσίας του κ. Ξανθού στο εξωτερικό και συγκεκριμένα στη Γενεύη.

Η πέμπτη με αριθμό 1557/26-4-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας,με θέμα: «Κατάχρηση των ευεργετικών διατάξεων του νόμου 4368/2016», δεν θα συζητηθεί λόγω απουσίας του κ. Ξανθού στο εξωτερικό και συγκεκριμένα στη Γενεύη.

Η έκτη με αριθμό 1546/24-4-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας,με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας», δεν θα συζητηθεί λόγω απουσίας του κ. Ξανθού στο εξωτερικό και συγκεκριμένα στη Γενεύη.

Η τρίτη με αριθμό 3727/23-2-2018 ερώτηση του κύκλου αναφορών και ερωτήσεων του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώταπρος τον ΥπουργόΥγείας,με θέμα: «Ανησυχητική η αύξηση των κρουσμάτων ιλαράς», δεν θα συζητηθεί λόγω απουσίας του κ. Ξανθού στο εξωτερικό και συγκεκριμένα στη Γενεύη.

Η πρώτη με αριθμό 1640/15-5-2018 επίκαιρη ερώτηση δεύτερου κύκλου της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων,με θέμα: «Έχει τελικά κάποιο σχέδιο η Κυβέρνηση για τον τρόπο εισαγωγής στην τριτοβάθμια εκπαίδευση;», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου εξαιτίας φόρτου εργασίας

Η τρίτη με αριθμό 1618/8-5-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον ΥπουργόΠαιδείας, Έρευνας και Θρησκευμάτων, με θέμα: «Προβλήματα του Τμήματος Αρχιτεκτονικής του Πανεπιστημίου Πατρών», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου. Αιτία: φόρτος εργασίας.

Η τέταρτη με αριθμό 1622/8-5-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τους επιτυχόντες στο διαγωνισμό οκταμήνου για τα δύο Νοσοκομεία Λάρισας», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας.

Η δεύτερη με αριθμό 4226/9-3-2018 ερώτηση του κύκλου αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την αποστολή δύο ασθενοφόρων στο ΕΚΑΒ Μολάων και ενίσχυση με ιατρικό, νοσηλευτικό και διοικητικό προσωπικό των Μονάδων Υγείας του Νομού Λακωνίας, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας.

Η ένατη με αριθμό 1518/17-4-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών, δεν θα συζητηθεί λόγω κωλύματος –ανειλημμένες υποχρεώσεις- του Υπουργού Οικονομικών κ. Τσακαλώτου.

Η πρώτη με αριθμό 4017/2-3-2018 ερώτηση του κύκλου αναφορών και ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Η απαίτηση του Ευρωπαϊκού Μηχανισμού Σταθερότητας (ESM) για συνυπογραφή της δανειακής σύμβασης του 3ου μνημονίου από το υπερταμείο (Ελληνική Εταιρεία Συμμετοχών και Περιουσίας ΑΕ)», δεν θα συζητηθεί λόγω κωλύματος –ανειλημμένες υποχρεώσεις- του Υπουργού Οικονομικών κ. Τσακαλώτου.

Η έβδομη με αριθμό 1538/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Κουβέλη.

Η όγδοη με αριθμό 1539/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππάπρος τον Υπουργό Εθνικής Άμυνας, με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Κουβέλη.

Η δεύτερη με αριθμό 1588/3-5-2018 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Κουβέλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, πενήντα εννιά φοιτήτριες και φοιτητές και ένας συνοδός εκπαιδευτικός από τη Νομική Σχολή του Πανεπιστημίου Αθηνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα αρχίσουμε με τη δεύτερη με αριθμό 1639/15-5-2018 επίκαιρη ερώτηση πρώτου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομικών, με θέμα: «Κατάργηση του Ειδικού Φόρου Κατανάλωσης (ΕΦΚ) στο κρασί».

Θα απαντήσει η Υφυπουργός Οικονομικών κ. Αικατερίνη Παπανάτσιου.

Κύριε Δήμα, έχετε τον λόγο για δυο λεπτά.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Κυρία Υφυπουργέ, με απόφαση της Κυβέρνησης ΣΥΡΙΖΑ - ΑΝΕΛ από 1-1-2016 έχει επιβληθεί ειδικός φόρος κατανάλωσης 20 λεπτά το λίτρο στο κρασί. Ο συγκεκριμένος ειδικός φόρος αποτελεί σήμερα σημαντικό πρόβλημα ανταγωνιστικότητας για τους οινοποιούς, τους αμπελουργούς, τους εμπόρους, ακόμα και τους καταναλωτές.

Πιο συγκεκριμένα, το τελικό προϊόν επιβαρύνεται με 4% κρατήσεις υπέρ Ειδικού Ταμείου Ελέγχου Ποιότητας και Παραγωγής Αλκοόλης και Αλκοολούχων Ποτών, 2% χαρτόσημο, 20% κρατήσεις υπέρ ΟΓΑ στο 20% επί του συνόλου αυτού, 24% ΦΠΑ στο σύνολο του ποσού. Σε ένα ιδιαίτερα δηλαδή επιβαρυμένο φορολογικά προϊόν και σε ένα δυναμικό προϊόν, που κανονικά πρέπει να το προωθούμε ώστε να γίνει ακόμα περισσότερο εξαγώγιμο, εσείς βάλατε έναν καινούργιο φόρο. Συν τοις άλλοις δεν μαζέψατε και τα έσοδα που είχατε προϋπολογίσει τουλάχιστον για το 2016. Από 55 εκατομμύρια ευρώ που είχατε προϋπολογίσει, μαζέψατε 24 εκατομμύρια ευρώ.

Όμως, η επιβολή του ειδικού φόρου κατανάλωσης στο κρασί έχει κι άλλες συνέπειες. Δημιούργησε προϋποθέσεις για εκτεταμένη και μη ελεγχόμενη αύξηση της παραοικονομίας στον οινοποιητικό κλάδο, μείωσε την εγχώρια ζήτηση, μείωσε την ανταγωνιστικότητα του ελληνικού κρασιού, αύξησε τα λειτουργικά κόστη των οινοποιών, μείωσε την οικονομική συνεισφορά του οινοποιητικού κλάδου στην εθνική οικονομία. Το μόνο πράγμα που αύξησε ήταν το παραεμπόριο.

Σύμφωνα με στελέχη της αγοράς, πολλά λίτρα οίνου, είτε χύμα ή εμφιαλωμένα σε μπουκάλια ή σε ασκούς, διακινούνται χωρίς παραστατικά και δεν πληρώνεται ειδικός φόρος κατανάλωσης και κατ’ επέκταση χάνεται και ο ΦΠΑ.

Για να αντιληφθεί κανείς τον παραλογισμό και τα προβλήματα που δημιουργεί το μέτρο, θα δώσω μόνο ένα παράδειγμα. Ένας μικρός οινοποιός που παράγει ετησίως εκατό τόνους κρασί, έχοντας πλέον δημιουργήσει φορολογική αποθήκη, για να πουλήσει έστω και ένα μπουκάλι οφείλει να πληρώσει όλο το κρασί της χρονιάς. Μόνο για τον ειδικό φόρο κατανάλωσης στο κρασί, αυτό το ποσό αγγίζει τις 20.000 ευρώ. Με την αύξηση του κόστους παραγωγής είναι περίπου στις 24.000 ευρώ.

Θα σας θέσω τρία πολύ σύντομα ερωτήματα. Πρώτον, πείτε μου πόσα χρήματα μαζέψατε το 2017 και πόσα χρήματα είχατε προϋπολογίσει στον προϋπολογισμό. Δεύτερον, έχετε κάνει κάποια μελέτη ή έχετε κάποια στοιχεία που να δικαιώνουν την επιλογή σας, δηλαδή ότι ήταν καλύτερο για τη δημοσιονομική πολιτική οι επιπτώσεις που είχε στην εθνική οικονομία, στους οινοποιούς, στους αμπελουργούς, στους εμπόρους και στους καταναλωτές; Τρίτον, πότε θα καταργήσετε επιτέλους τον ειδικό φόρο κατανάλωσης στο κρασί;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κατ’ αρχάς, θα ήθελα να ξεκινήσω σημειώνοντας, όπως όλοι γνωρίζουμε, ότι τα τελευταία χρόνια έχουν ληφθεί μια σειρά από μέτρα με ένα θετικό δημοσιονομικό πρόσημο. Στο πλαίσιο, λοιπόν, αυτής της προσπάθειάς μας και προκειμένου να έχει ο τόπος μας μια υγιή και ισχυρή οικονομική ζωή, έχουμε και τον φόρο στο κρασί. Από 1-1-2016, πραγματικά όπως και εσείς είπατε, 20 ευρώ ανά 100 λίτρα τελικού προϊόντος είναι ο φόρος στο κρασί.

Θα ήθελα να τονίσω εδώ ότι από την αρχή του μέτρου απαλλάχθηκαν οι παραγωγοί οι οποίοι παράγουν μέχρι 1.000 λίτρα για ιδία κατανάλωση εφ’ όσον δεν μεσολαβεί πώληση. Άρα, σε αυτήν την περίπτωση έχουμε την απαλλαγή για αυτούς που παράγουν και καταναλώνουν είτε για την οικογένειά τους, είτε για τους φίλους τους.

Όμως, ακόμα και στις περιπτώσεις πώλησης επισημαίνω ότι για τους μικρούς παραγωγούς έχουμε κάποιες ειδικές ευνοϊκές ρυθμίσεις. Κατ’ αρχάς εξαιρούνται από τη φορολογική αποθήκη. Βέβαια μπορούν να επιλέξουν να έχουν και φορολογική αποθήκη προκειμένου να κάνουν κάποια πώληση στο εξωτερικό με ειδικές ρυθμίσεις. Επιπλέον για τους μικρούς οινοπαραγωγούς ειδικές ρυθμίσεις που προβλέπονται,έχουν να κάνουν με τις πέντε διμηνιαίες δόσεις. Πιο συγκεκριμένα, από τους μικρούς οινοπαραγωγούς υποβάλλεται στο αρμόδιο τελωνείο μια δήλωση ειδικού φόρου κατανάλωσης για το ένα πέμπτο της παραγόμενης ποσότητας κάθε φορά έως την τελευταία εργάσιμη μέρα των μηνών Φεβρουαρίου, Απριλίου, Ιουνίου, Αυγούστου και Οκτωβρίου του εκάστοτε έτους. Με αυτόν τον τρόπο, οι μικροί οινοπαραγωγοί, ακόμη και αν έχουν επιλέξει να μην ενταχθούν στο καθεστώς αναστολής του ειδικού φόρου κατανάλωσης, με την ίδρυση της φορολογικής αποθήκης απαλλάσσονται από την υποχρέωση να καταβάλλουν εφ’ άπαξ τον φόρο που αντιστοιχεί στο προϊόν και διευκολύνονται με την τμηματική καταβολή σε πέντε δόσεις.

Όσον αφορά τα στοιχεία της Ανεξάρτητης Αρχής Δημοσίων Εσόδων για τη βεβαίωση του φόρου που ρωτήσατε, μόνο από τον ειδικό φόρο κατανάλωσης και όχι από τις λοιπές φορολογίες, για το 2016 είναι 24.472.799 ευρώ, με αντίστοιχη είσπραξη η βεβαίωση 23.686.737 ευρώ. Για το 2017 το ποσό βεβαίωσης ανέρχεται σε 28.051.316 ευρώ, με αντίστοιχη είσπραξη 27.407.214 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Αναφορικά με τις αιτιάσεις, σχετικά με τους ελέγχους επιβολής του μέτρου, θα ήθελα εδώ να αναφέρω ότι, προκειμένου να επιτευχθεί η βέλτιστη δυνατή εφαρμογή της κείμενης νομοθεσίας και να αποφευχθούν φαινόμενα καταστρατήγησης απόδοσης του φόρου, η Γενική Γραμματεία Δημοσίων Εσόδων -και νυν Ανεξάρτητη Αρχή Δημοσίων Εσόδων- έχει δώσει σαφείς οδηγίες στις ελεγκτικές αρχές, τόσο όσον αφορά την παραγωγή, όσο και τη διακίνηση του κρασιού.

Ο προγραμματισμός γίνεται με βάση συγκεκριμένα κριτήρια και ποσοστά ελέγχων και αφορά τη διενέργεια συστηματικών και στοχευμένων ελέγχων και από τις τελωνειακές υπηρεσίες, αλλά και από τη Χημική Υπηρεσία του Υπουργείου Οικονομικών, προκειμένου να διασφαλιστούν, από τη μια μεριά από τους τελωνειακούς το κομμάτι της λαθρεμπορίας και, κατά δεύτερον, από το Γενικό Χημείο του Κράτους και από τις υπηρεσίες του Χημείου οι αρνητικές επιπτώσεις στη δημόσια υγεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Επειδή ο χρόνος πιέζει, καταθέτω σχετικό έγγραφο της ΑΑΔΕ για όλα αυτά. Και επιφυλάσσομαι στη δευτερολογία μου να ολοκληρώσω την πολιτική μας βούληση.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δήμα, έχετε και πάλι τον λόγο.

**ΧΡΙΣΤΟΣ ΔΗΜΑΣ:** Θα σας διαβάσω μια σύγχρονη εκδοχή του παραμυθιού με τον βοσκό και με τον λύκο.

«Θα καταργηθεί ο μη αποτελεσματικός φόρος στο κρασί που δημιούργησε περισσότερα προβλήματα από όσα θα έλυνε», Αλέξης Τσίπρας 9 Σεπτεμβρίου 2017.

«Θα επανεξετάσουμε τον ειδικό φόρο κατανάλωσης στον κρασί», Αλέξης Τσίπρας 18-1-2017.

«Το μέτρο της επιβολής του φόρου στο κρασί, κατά το πρώτο έτος της εφαρμογής του, απέδωσε ένα σημαντικό ποσό εσόδων, χωρίς όμως να καλύψει πλήρως τη δημοσιονομική απαίτηση, που είχαμε γι’ αυτό», κοινώς απέτυχε, «γενικά είναι στην πρόθεση της Κυβέρνησης και εξετάζεται η κατάργηση του ειδικού φόρου κατανάλωσης στο κρασί», Υφυπουργός Οικονομικών Αικατερίνη Παπανάτσιου 27-1-2017.

«Πριν από τη συγκομιδή, δηλαδή πριν από τον Σεπτέμβριο, ο ειδικός φόρος κατανάλωσης στο κρασί θα έχει καταργηθεί», Υφυπουργός Οικονομικών Αικατερίνη Παπανάτσιου στις 7 Μαΐου του 2017.

«Θέλουμε την κατάργηση και αναζητούμε ισοδύναμα μέτρα για την αντικατάσταση των εσόδων, που θα χαθούν». Αικατερίνη Παπανάτσιου στις 10-10-2017 στο Περιφερειακό Συνέδριο Θεσσαλίας.

«Οι αρμόδιες υπηρεσίες του Υπουργείου Οικονομικών παρακολουθούν την αποτελεσματικότητα των επιβληθέντων μέτρων, μεταξύ των οποίων και ο ειδικός φόρος κατανάλωσης στο κρασί, και θα εισηγηθούν τις απαραίτητες αλλαγές, εάν κριθεί αναγκαίο», Υφυπουργός Οικονομικών Αικατερίνη Παπανάτσιου στις 10-10-2016.

 «Εντός του 2017 θα καταργηθεί ο φόρος, που είχε επιβληθεί στο κρασί, καθώς η απόδοση του μέτρου είναι μικρή». Υπουργός Αγροτικής Ανάπτυξης και Τροφίμων Ευάγγελος Αποστόλου, αναρμόδιος, βέβαια, να απαντάει. Αυτό ειπώθηκε στις 18 Μαΐου του 2017.

 «Επιβάλαμε έναν φόρο στο κρασί ο οποίος σύντομα, δηλαδή πριν το κλείσιμο της χρονιάς, θα καταργηθεί, μετά τη συνεννόηση και τη διαβεβαίωση που έχουμε από το Υπουργείο Οικονομικών». Υπουργός Αγροτικής Ανάπτυξης και Τροφίμων Ευάγγελος Αποστόλου στις 26 Μαΐου του 2017.

 «Είναι αλήθεια ότι ο συγκεκριμένος φόρος δεν απέφερε τα προσδοκώμενα και είχε αρνητικές επιπτώσεις στον κλάδο. Εμείς λέμε ότι επειδή πρόκειται για έναν κορυφαίο κλάδο με έντονη εξαγωγική δραστηριότητα, έχουμε πει και έχει δεσμευθεί και ο Πρωθυπουργός ότι μέχρι τέλος του χρόνου η συγκεκριμένη ρύθμιση θα αποσυρθεί». Ευάγγελος Αποστόλου συνέντευξη στη εφημερίδα «DOCUMENTO» στις 11 Ιουνίου του 2017.

 «Εντός του έτους θα καταργηθεί ο ειδικός φόρος κατανάλωσης στο κρασί». Ευάγγελος Αποστόλου 15-7-2017.

«Έχουμε δεσμευθεί, για να γίνει όσο το δυνατό γρηγορότερα πριν φτάσουμε στο τέλος του 2017». Ευάγγελος Αποστόλου στις 16-7-2017.

«Πιθανώς να έχουμε προλάβει να τον καταργήσουμε και πριν από τη συγκομιδή του φθινοπώρου. Έχουμε τη διαβεβαίωση του Υπουργείου Οικονομικών ότι ο συγκεκριμένος φόρος θα αποτελεί σύντομα παρελθόν». Ευάγγελος Αποστόλου στην εφημερίδα το «Βήμα» στις 31-7-2017.

«Ήδη ετοιμάζεται η σχετική νομοθετική ρύθμιση και πριν τελειώσει ο χρόνος, όπως έχει δεσμευθεί και ο Πρωθυπουργός, ο φόρος αυτός δεν θα υπάρχει πλέον». Ευάγγελος Αποστόλου από την πατρίδα μου, Μεγάλες Μέρες της Νεμέας, 26 Αυγούστου του 2017. Ήμουν παρών εκεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

«Σύντομα θα κατατεθεί στη Βουλή τροπολογία για την κατάργηση του Ειδικού Φόρου Κατανάλωσης στο κρασί», Ευάγγελος Αποστόλου στις 15 Σεπτεμβρίου του 2017.

 «Επεξεργαζόμαστε σχετική ρύθμιση, με βάση τη συμφωνία που έχουμε υπογράψει, να βρούμε ένα ισοδύναμο για να αντικαταστήσουμε τα φορολογικά έσοδα από το κρασί», Ευάγγελος Αποστόλου στις 19 Σεπτεμβρίου του 2017

Κυρία Υφυπουργέ, έχετε πει ψέματα ή είστε τόσο αναξιόπιστοι, ανίκανοι και δεν έχετε τη δυνατότητα να τηρήσετε αυτά τα οποία λέτε; Η ερώτησή μου είναι πολύ απλή. Έχετε πει ψέματα συνειδητά ή είστε ανίκανοι να κάνετε αυτό το οποίο λέτε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, θα ήθελα να πω ότι πραγματικά, εφόσον βρίσκεται μέσα στη βούληση της Κυβέρνησης και της πολιτικής μας και εφόσον οι δημοσιονομικές συνθήκες το επιτρέψουν, να είστε σίγουροι ότι ο φόρος του κρασιού θα καταργηθεί. Πραγματικά και ο Πρωθυπουργός το έχει ζητήσει και το οικονομικό επιτελείο επεξεργάζεται τα μέτρα εκείνα τα οποία θα αντικαταστήσουν τα συγκεκριμένα έσοδα για να μπορέσουμε να καταργήσουμε τον Ειδικό Φόρο Κατανάλωσης στο κρασί.

Ήδη η αξιολόγηση κρίνεται στο αμέσως επόμενο χρονικό διάστημα. Έχουμε το κομμάτι στα τεχνικά κλιμάκια και έχουμε συμφωνήσει ότι μέχρι το καλοκαίρι θα έχουμε καταφέρει να φύγουμε από την επιτροπεία. Αυτό σημαίνει ότι από εκεί και πέρα στο πλαίσιο της επιτήρησης, που εκεί θα μπορούμε ως Κυβέρνηση να λαμβάνουμε από μόνοι μας τις αποφάσεις μας για συγκεκριμένα ζητήματα και θα μπορούμε να βρούμε και τα αντίμετρα για να έχουμε το ίδιο δημοσιονομικό αποτέλεσμα, στο οποίο σίγουρα δεν μπορούμε να πούμε ότι θα είμαστε σε κάτι διαφορετικό από αυτό που έχουμε συμφωνήσει μέχρι τώρα, θα βρούμε και τα ισοδύναμα εκείνα ούτως ώστε ο φόρος στο κρασί να μπορέσει να καταργηθεί και να έχουμε μια ομαλότερη διακίνηση του προϊόντος.

Παρ’ όλα αυτά όμως, όπως ανέφερα και πριν και αναφέρατε και στην ερώτησή σας, δεν είναι οι μικροί παραγωγοί εκείνοι που πλήττονται από τον ειδικό φόρο κατανάλωσης στο κρασί. Γενικά υπάρχει ζήτημα με τη βιομηχανία της χώρας, με τους οινοπαραγωγούς, με τους συνεταιρισμούς και το βλέπουμε. Το αντιμετωπίζουμε σαν τέτοιου είδους πρόβλημα, αλλά απ’ ό,τι είδατε και εσείς, το ποσό το οποίο εισπράξαμε και το οποίο βεβαιώθηκε δεν είναι τόσο μεγάλο, άρα δεν είναι και η δυναμικότητά του τέτοια που να πούμε ότι δημιουργεί τόσο μεγάλο πρόβλημα. Μάλλον περισσότεροι είναι οι μικροί παραγωγοί, παρά οι μεγάλοι παραγωγοί.

Παρ’ όλα αυτά και αυτά τα χρήματα -στη στενότητα που έχουμε αυτόν τον καιρό- θεωρούμε ότι είναι σημαντικά, για να καταφέρουμε να πιάσουμε τους στόχους μας και να έχουμε την έξοδο από τα μνημόνια.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην τέταρτη με αριθμό 1629/11-5-2018 επίκαιρη ερώτηση πρώτο κύκλου του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Οικονομικών, με θέμα: «Κατάργηση φορολογικών μηχανισμών ΕΑΦΔΣΣ για τις συναλλαγές λιανικής πώλησης».

Παρακαλώ, κύριε Αντιπρόεδρε, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρία Υπουργέ, σας ευχαριστώ που είσαστε εδώ για δεύτερη φορά να απαντήσετε σε ερώτησή μου.

Θα ήθελα να ξεκινήσω με ένα ιστορικό, εν συντομία, για να καταλάβουν και αυτοί που μας ακούν τι σημαίνουν οι φορολογικοί μηχανισμοί και για ποιον λόγο έχουν έρθει.

Πριν έρθουν οι φορολογικοί μηχανισμοί στη ζωή μας, υπήρχε αυτή η χειροκίνητη διαδικασία, όπου όλοι οι επιχειρηματίες πήγαιναν και τρύπαγαν τα μπλοκάκια τους με φυσικό τρόπο στην εφορία. Και έτσι πριν από δεκαπέντε χρόνια, αποφάσισε το κράτος να χρησιμοποιήσουμε τους φορολογικούς μηχανισμούς με σκοπό σαφέστατα να αποφύγει αυτόν τον χειροκίνητο τρόπο, να πηγαίνει ο κάθε επιχειρηματίας και να ταλαιπωρείται στις ουρές για να τρυπάει τα μπλοκάκια του και ταυτόχρονα να μπορεί να συνδέεται με έναν υπολογιστή στο σύστημα και να ελέγχουμε την εγκυρότητα και την πιστοποίηση των παραστατικών. Έτσι έβγαινε πλέον με το νέο σύστημα, το οποίο έχει εισαχθεί γι’ αυτόν τον λόγο και λέγεται Προηγμένη Ασφαλής Ηλεκτρονική Ψηφιακή Σύνοψη. Και όλο αυτό το έχουν όλες οι επιχειρήσεις.

Ποιο είναι το οξύμωρο όμως τώρα και το παράξενο; Το παράξενο είναι –και έχω φέρει και μία φωτογραφία την οποία θα καταθέσω- πώς είναι ο φορολογικός μηχανισμός. Υπάρχει μία εσοχή κατά την οποία μπαίνει κερί, υπάρχει βουλοκέρι -όπως έκαναν οι καλόγεροι κάποτε στις επιστολές για να πιστοποιήσουν ότι δεν θα ανοίξει, όπως γίνεται στα ρολόγια της ΔΕΗ για να μην υπάρχουν υποκλοπές, αλλά βλέπουμε τι υπάρχει γενικότερα στην καθημερινότητά μας- και θεωρεί η Κυβέρνηση ακόμη και τώρα ότι μέσω αυτής της μεθόδου δεν υπάρχουν υποκλοπές και δεν υπάρχουν παραβιάσεις.

Μέχρι στιγμής αυτό που έχει γίνει είναι μία τρύπα στο νερό. Όλοι φοροδιαφεύγουν και κανένας έλεγχος δεν υπάρχει. Και μάλιστα ο καθένας μπορεί να πλαστογραφήσει πάρα πολύ εύκολα αυτούς του κωδικούς, οι οποίοι παράγονται από αυτό το μηχάνημα είτε μέσω ταμειακής μηχανής είτε μέσω δεύτερων ταμειακών μηχανών είτε μέσω δεύτερων μηχανημάτων κ.ο.κ.. Άρα το κράτος δεν μπορεί να εξασφαλίσει την εγκυρότητα και την πιστοποίηση.

Πέραν της απαρχαιωμένης κατάστασης, όπως είπαμε, με το βουλοκέρι, υπάρχει και ένα κόστος που επιβαρύνει τον εκάστοτε επιχειρηματία. Η αγορά του μηχανήματος ξεπερνά τα 300 ευρώ, αλλά υπάρχει και κόστος συντήρησης μέσω συνδρομής για κάποιες εταιρείες. Επιπρόσθετα, οι μηχανισμοί αυτοί, επειδή ακριβώς είναι ξεπερασμένης τεχνολογίας, δεν συνεργάζονται εύκολα με τα νέα διαδικτυακά συστήματα που έχουμε, που οι επαγγελματίες χρησιμοποιούν καθημερινά και που θα μπορούσαν να λύσουν όλο αυτό το πρόβλημα.

Εκτός των άλλων, αποτελούν και εμπόδιο για την τεχνολογική εξέλιξη και ανάπτυξη μιας επιχείρησης. Πέρα από το αρνητικό του αποτυπώματος, υπάρχει και ο όγκος χαρτιού. Δεν είναι και οικολογικό, ecological friendly όπως λέμε στα καλά ελληνικά. Άρα, εκτυπώνεται χαρτί, που φεύγει σε όλη αυτή την ψηφιακή διαδικασία.

Ο μοναδικός λόγος ύπαρξης αυτών των μηχανημάτων είναι καθαρά το οικονομικό όφελος των συγκεκριμένων πιστοποιημένων εταιρειών οι οποίες παράγουν και υποστηρίζουν αυτό το μηχάνημα. Ευτυχώς που η χονδρική πώληση έχει καταργηθεί. Μάλιστα με την εγκύκλιο ΠΟΛ 1002/2014 έχουν καταργηθεί μόνο για ορισμένα επαγγέλματα, έναν μικρό αριθμό επαγγελματιών. Παρ’ όλα αυτά υπάρχουν επιχειρήσεις οι οποίες συνεχίζουν και βασανίζονται με αυτό.

Εκεί που θέλω να καταλήξω είναι ότι αν αύριο καταργήσετε αυτές τις μηχανές, δεν θα υπάρχει καμμία επίπτωση στα έσοδα του κράτους. Πρόκειται στην ουσία για μια αναπτυξιακή κίνηση η οποία πολύ εύκολα θα δώσει μια ανάσα στις επιχειρήσεις, που ταλαιπωρούνται, αλλά και σε άλλες εταιρείες παραγωγής λογισμικού.

Αυτό που θέλω να ρωτήσω, κυρία Υπουργέ, είναι αν είναι στις προθέσεις της Κυβέρνησης άμεσα να θεσμοθετήσει μια ρύθμιση η οποία θα καταργήσει αυτούς τους μηχανισμούς, για το σύνολο της αγοράς. Αν όχι, θα ήθελα να μου πείτε ποιος είναι ο πραγματικός λόγος για τον οποίο δεν θα προχωρήσετε σε κάτι τέτοιο, από τη στιγμή που αφ’ ενός η οικονομική και διαχειριστική επιβάρυνση του ιδιωτικού τομέα είναι μεγάλη και αφ’ ετέρου οι κρατικές αρχές και οι αρμόδιες υπηρεσίες δεν ωφελούνται πουθενά από τη χρήση των μηχανημάτων αυτών.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Όπως γνωρίζετε, για κάθε πώληση αγαθών ή υπηρεσιών σε ιδιώτες καταναλωτές είναι υποχρεωτικό να εκδίδονται στοιχεία λιανικής πώλησης, είτε απόδειξη λιανικής πώλησης ή απόδειξη παροχής υπηρεσιών. Υπάρχουν δύο τρόποι για να εκδοθεί η απόδειξη: Η μία είναι η φορολογική ταμειακή μηχανή και η άλλη είναι όταν κάνει την χρήση του ηλεκτρονικού υπολογιστή, να υπάρχει η σήμανση από τον φορολογικό μηχανισμό.

Ο φορολογικός μηχανισμός είναι μια υπολογιστική μηχανή. Δημιουργεί έναν ειδικό αλγόριθμο, που αποθηκεύεται στην εσωτερική του μνήμη και τα στοιχεία του στέλνονται στην Γενική Γραμματεία Πληροφορικών Συστημάτων στο κλείσιμο της ημέρας της επιχείρησης. Τα συγκεκριμένα αρχεία αποθηκεύονται και στον ηλεκτρονικό υπολογιστή. Από την 1η Ιανουαρίου του 2014 καταργήθηκε η θεώρηση των φορολογικών στοιχείων.

Με τη χρήση του φορολογικού μηχανισμού διασφαλίζεται η αυθεντικότητα και η ακεραιότητα των εκδιδόμενων στοιχείων. Επίσης, δίνεται η δυνατότητα να διαφυλάσσονται σε ηλεκτρονική μορφή, ενώ παράλληλα καταργείται η υποχρέωση φύλαξης των αντιτύπων σε χαρτί. Επίσης να τονίσουμε εδώ ότι σε επίπεδο ελεγκτικού μηχανισμού διευκολύνονται οι διαδικασίες για κάθε πιθανή διασταύρωση των στοιχείων.

Επισημαίνουμε επίσης ότι με τη χρήση του φορολογικού μηχανισμού δημιουργείται ένα ασφαλές σύστημα αντιγράφων ασφάλειας για τις επιχειρήσεις, καθώς μια πιθανή απώλεια που μπορεί να υπάρχει στα ηλεκτρονικά δεδομένα δεν θα ισοδυναμεί και με απώλεια των φορολογικών στοιχείων.

Συνοψίζοντας, να σημειωθεί ότι εκτός από τη δυνατότητα που ήδη παρέχεται με τις ισχύουσες διατάξεις για την έκδοση στοιχείων λιανικής πώλησης χωρίς τη χρήση φορολογικού μηχανισμού, στο Υπουργείο μας επεξεργαζόμαστε ήδη την υλοποίηση του μέτρου της ηλεκτρονικής διαβίβασης των δεδομένων, των εκδιδόμενων λογιστικών αρχείων και στοιχείων, ανεξάρτητα από τη μέθοδο έκδοσής τους, δηλαδή είτε είναι με τις ταμειακές μηχανές είτε με τον υπολογιστή, σε βάση δεδομένων της Ανεξάρτητης Αρχής Δημοσίων Εσόδων.

Επιφυλάσσομαι για να αναλύσω το σχέδιό μας λίγο στη δευτερολογία, αφού ακούσω και εσάς.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αντιπρόεδρε, έχετε τον λόγο για τρία λεπτά.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, στην ουσία σάς τεκμηρίωσα -και σας έφερα κι ένα απλό παράδειγμα- ότι δεν υπάρχει καμμία εγγύηση όσον αφορά την παραβατικότητα, με το απλό παράδειγμα που σας έφερα για τα ρολόγια της ΔΕΗ που κι εκεί βουλοκέρι υπάρχει και στο τέλος της ημέρας έχουμε πολυάριθμες υποκλοπές.

Αναγνωρίζω -και αυτό το αναγνωρίζουν και όλοι οι επιχειρηματίες, αλλά και όλοι εμείς εδώ στη Βουλή- ότι χρειάζεται μία διασταύρωση γνησιότητας των παραστατικών. Αυτό, όμως, θα μπορούσε να γίνει πάρα πολύ απλά ηλεκτρονικά. Μέσω της ψηφιακής δικτύωσης, μέσω των ηλεκτρονικών υπολογιστών και τα συστήματα τα λογισμικά που έχει η κάθε επιχείρηση θα μπορούσε αυτόματα να συνδεθεί με το «TAXIS» ή με ένα παράλληλο διαδικτυακό λογισμικό -κι ελπίζω να είναι αυτό που θέλετε να μας πείτε μετά στη δευτερολογία σας- άρα, επί της ουσίας, μπορεί να καταλήξουμε ότι θα καταργηθούν αυτοί οι φορολογικοί μηχανισμοί και μακάρι αυτά τα μηχανάκια να εκλείψουν. Κι έτσι πολύ απλά θα μπορεί μέσω του «TAXIS» να παράγεται αυτός ο αλγόριθμος που λέτε και αν αποσυνδεθεί κάποιο τερματικό ηλεκτρονικά από το οποιοδήποτε σύστημα μπορεί να υπάρξει στο μέλλον, αυτόματα δεν θα μπορεί να γίνεται και έκδοση τιμολογίου, άρα αυτόματα δεν θα μπορεί να λειτουργήσει η επιχείρηση κι έτσι θα μπορεί να υπάρξει και μια online παρακολούθηση των υποχρεώσεων της εκάστοτε επιχείρησης, ώστε να ξέρουμε και να μπορείτε να προϋπολογίσετε και ως Υπουργείο Οικονομικών ποια θα είναι τα πραγματικά έσοδα εκείνη τη στιγμή, σε real time, για το τι γίνεται.

Μάλιστα, αν θέλετε να το διασταυρώσετε κιόλας για την εγκυρότητα, υπάρχουν και τα συστήματα qr code και barcode, τα οποία πλέον με τα smartphones που υπάρχουν στην αγορά και καθώς ο καθένας διαθέτει ένα smartphone μπορεί ανά πάσα στιγμή να επαληθεύσει μέσω μίας απλής πληκτρολόγησης την εγκυρότητα ενός παραστατικού.

Αντιθέτως, με το σύστημα που υπάρχει αυτήν τη στιγμή σήμερα μέσω αυτού του μηχανήματος, αυτή η πιστοποίηση είναι αδύνατη.

Όπως γνωρίζετε, κυρία Υπουργέ, η τεχνολογική ανάπτυξη του ελληνικού δημοσίου αυτή τη στιγμή για την Ελλάδα είναι στα χαμηλότερα επίπεδα σε σχέση με την Ευρώπη. Και ταυτόχρονα το επενδυτικό ενδιαφέρον από τους επιχειρηματίες έχει μειωθεί τόσο πολύ που σε κάθε περίπτωση οι επιχειρήσεις απαιτείται να γίνουν πιο ευέλικτες και να προσαρμόζονται στα νέα δεδομένα που έχει η αγορά.

Προς επίτευξη όμως αυτού κρίνεται αναγκαίο να δοθούν και κίνητρα στους επιχειρηματίες, δυνατότητες ανάπτυξης μέσω του διαδικτύου και μέσω νέων ευκαιριών και καινοτόμων ιδεών, έτσι ώστε να τους λύσουμε τα χέρια από τη γραφειοκρατία και να μπορούν επί της ουσίας να ασχοληθούν και να παράξουν και να προσφέρουν οικονομικά στη χώρα και όχι να υπάρχει αυτή η φορομπηχτική πολιτική, η φορολογική εξόντωση και η οικονομική εξαθλίωση που έχουν οι επιχειρήσεις.

Ελπίζουμε με αυτήν την ερώτησή μας να εισακουστεί η πρότασή μας και άμεσα να προγραμματίσετε κάτι στο μέλλον, γιατί στο τέλος της ημέρας το ερώτημα είναι: «Θέλουμε να είμαστε μια προηγμένη χώρα, με ένα δημόσιο το οποίο θα λειτουργεί προς τη βοήθεια των επιχειρήσεων και των Ελλήνων πολιτών ή θέλουμε να μείνουμε στα απαρχαιωμένα συστήματα με βουλοκέρι που χρησιμοποιούσαν στον Μεσαίωνα και να μη θέλουμε να προχωρήσουμε μπροστά σαν χώρα»;

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Έχετε και πάλι τον λόγο, κυρία Υπουργέ, για τη δευτερολογία σας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θεωρώ πως υπήρξα σαφής στην πρωτομιλία μου για τα πλεονεκτήματα της χρήσης του φορολογικού μηχανισμού. Παρ’ όλα αυτά, αντιλαμβάνομαι τη φύση της ερώτησής σας και πρώτοι εμείς αναγνωρίζουμε τα οφέλη της ηλεκτρονικής τιμολόγησης.

Οφείλω να σας ευχαριστήσω για την ευκαιρία που μου δίνετε για να εκφράσω και τα σχέδια της Κυβέρνησης όσον αφορά την ηλεκτρονική τιμολόγηση.

Κατ’ αρχάς από 1-1-2020 θέτουμε σε εφαρμογή την ηλεκτρονική τιμολόγηση, την ηλεκτρονική τήρηση βιβλίων, που αποτελεί έναν στόχο του Υπουργείου Οικονομικών. Ήδη για τον σκοπό αυτό έχουμε συστήσει ομάδα εργασίας με συμμετοχή εκπροσώπων των οικονομικών και κλαδικών φορέων, η οποία θα προσδιορίσει τις απαιτούμενες δράσεις και ενέργειες και τις αναγκαίες υποδομές για την εφαρμογή της ηλεκτρονικής τιμολόγησης σε σημαντικό ποσοστό. Για τις επιχειρήσεις θα ξεκινήσουμε από 1-1-2019.

Το ζήτημα αυτό, μάλιστα, έχει συζητηθεί πρόσφατα και με όλους τους εμπλεκόμενους φορείς και όλοι συμφωνήσαμε ότι πρέπει να ληφθούν όλες οι απαραίτητες πρωτοβουλίες για την υλοποίηση εκσυγχρονισμού της ηλεκτρονικής τιμολόγησης.

Σημειώνω εδώ ότι είναι και σε συνδυασμό με την ηλεκτρονική τήρηση βιβλίων. Με αυτό τον τρόπο δηλαδή, όπως είπατε κι εσείς, σε real time θα μπορεί να έχει το Υπουργείο, τα ηλεκτρονικά μας συστήματα την πληροφορία, χωρίς να χρειάζεται να κάνουμε κάτι διαφορετικό ή να πηγαίνουμε επί τόπου να κάνουμε τους ελέγχους.

Η αναγκαιότητα της υλοποίησης της ηλεκτρονικής τιμολόγησης και της ηλεκτρονικής τήρησης των βιβλίων και στοιχείων αποτελεί μια κομβικής σημασίας παρέμβαση για την αντιμετώπιση της φοροδιαφυγής.

Τα επόμενα βήματα σε αυτόν τον τομέα είναι η ηλεκτρονική τιμολόγηση και η διασύνδεση των ταμειακών μηχανών με τις φορολογικές αρχές και αυτό ετοιμαζόμαστε να το εφαρμόσουμε, όπως σας είπα πριν, πιλοτικά το 2019 και το 2020θα προσπαθήσουμε να το εφαρμόσουμε σε ευρύτερη μορφή.

Εδώ θα ήθελα να πω ότι ήδη προετοιμάζεται γενικότερα από την Κυβέρνηση η χρήση της ηλεκτρονικής τιμολόγησης, της ψηφιακής διασύνδεσης όσον αφορά το G to G, το Β to G και σε αυτήν την κατεύθυνση, εφόσον θα υπάρχουν αυτές οι προϋποθέσεις, περιμένουμε κι εμείς να έχουμε τα ίδια τεχνικά χαρακτηριστικά για να έχουμε και τη διασύνδεση από εκεί και πέρα μεταξύ επιχειρηματιών και καταναλωτών.

Με αυτήν τη λογική, θα διευκολύνουμε και τις επιχειρήσεις στην καθημερινότητά τους, όπως κι εσείς είπατε, στην εκπλήρωση των υποχρεώσεών τους και με την εξοικονόμηση πόρων και με την αυτοματοποίηση των ακολουθούμενων διαδικασιών και τη μείωση του γραφειοκρατικού κόστους. Πιστεύουμε ότι αποτελεί βασικό αναπτυξιακό εργαλείο για τις επιχειρήσεις και παράλληλα μπορεί να συμβάλλει σημαντικά στην πάταξη της φοροδιαφυγής.

Ευχαριστώ.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Άρα, λέτε ότι θα το καταργήσετε στο μέλλον αυτό το σύστημα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όσον αφορά το σύστημα του φορολογικού μηχανισμού είναι κάτι τελείως τεχνικό, που δεν μπορούμε αυτήν τη στιγμή να δεσμευτούμε αν θα το καταργήσουμε ή αν ο ίδιος φορολογικός μηχανισμός θα μπορεί, αν έχει τη δυνατότητα, για να μην τους επιβαρύνουμε με κάτι άλλο, να δίνει τα στοιχεία στη γενική κυβέρνηση.

Ακόμη δεν έχουμε δει τα τεχνικά χαρακτηριστικά. Ήδη είμαστε σε επαφή με τους ανάλογους φορείς, τους επαγγελματίες, τους βιομηχάνους. Συζητάμε για να βρούμε και το κομμάτι των τεχνικών χαρακτηριστικών, για να γίνει η διασύνδεση.

Το σίγουρο είναι ότι σήμερα η διασύνδεση γίνεται με το «Ζ», για να το πούμε έτσι λίγο πιο απλά, που βγαίνει από τον φορολογικό μηχανισμό στο τέλος της ημέρας. Με το «Ζ» του φορολογικού μηχανισμού υπάρχουν αυτήν τη στιγμή στα αρχεία μας όλα τα στοιχεία.

Τώρα με το καινούργιο δεδομένο, που θα έχουμε, θα μπορούμε να τα έχουμε σε real time, όπως και εσείς είπατε. Εάν θα γίνεται με τους υπάρχοντες φορολογικούς μηχανισμούς ή με κάτι διαφορετικό, αυτό θα το δούμε στην πορεία.

Η πρότασή μας πάντως είναι να υπάρχει ηλεκτρονική τιμολόγηση και διασύνδεση και επίσης, όπως σημειώνω, ηλεκτρονική τήρηση βιβλίων, προκειμένου να έχουμε λιγότερη επιβάρυνση και στους ίδιους τους επιχειρηματίες.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 18.45΄ λύεται η συνεδρίαση για την προσεχή Τετάρτη 23 Μαΐου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση προ Ημερησίας Διατάξεως σε επίπεδο Αρχηγών Κομμάτων, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**